SFI Foundation

SFI Foundation, Inc. (SFI), tidligere kjent under navnet SEMA Foundation, Inc., er en idell organisasjon som administrerer standarder for utstyr til motorsport, inkludert kjøredresser, veltebur og andre tekniske komponenter. Organisasjonen ble grunnlagt for å forebygge skader blant utøvere, og spiller i dag en viktig rolle for standardisering, sertifisering og kvalitetssikring av utstyr. Det internasjonale bilsportforbundet (FIA) godkjenner eller krever i visse tilfeller SFI-godkjent utstyr i konkurranser.

Historie 
I 1963 gikk en rekke produsenter av reserprodukter sammen og grunnla Speed Equipment Manufacturers Association (SEMA) for å utvikle produktspesifikasjoner som skulle føre til tryggere racing. Etterhvert ble mange av disse spesifikasjonene en del av kravene i regelbøkene til organisasjonene som sanskjonerte billøp.

I 1970-årene endret SEMA fokuset over til lovgivning og regulering fra myndigheter, markedsføring, SEMA Show og diverse aktiviteter i forbindelse med bransjeforeninger i motorsportindustrien. Produktspesifikasjoner og -testing ble dermed ansvaret for en underavdeling som het SEMA Service Bureau.

I 1978 så man behovet for fokus på mer avanserte produktspesifikasjoner, og SEMA Service Bureau ble skilt ut som en egen organisasjon under navnet SEMA Foundation, Inc. (forkortet SFI). Navnet har siden blitt endret til SFI Foundation, Inc. Selv om SFI startet som en del av SEMA (som siden har byttet navn til Specialty Equipment Marketing Association) er disse organisasjonene i dag helt uavhengig av hverandre, og SFI står ikke lenger for forkortelsen SEMA Foundation, Inc..

Standarder

Kjøredresser 
SFI sine standarder for brannvern på kjøredresser brukes av en rekke bilsportorganisasjoner, særlig i USA, inkludert NASCAR, IndyCar, National Hot Rod Association (NHRA), Sports Car Club of America (SCCA) og United States Auto Club (USAC). FIA har egne standarder for de fleste av sine serier som Formel 1 og FIA World Endurance Championship, bortsett fra FIA-sanksjonerte løp i dragracing som bruker SFI-standarder. SFI- og FIA-standarder for kjøredresser brukes også av andre organisasjoner utenfor deres jurisdiksjon, for eksempel Confederation of Australian Motor Sport (CAMS).

I 2015 i NASCAR ble det fra og med Axalta-løpet et krav at også mekanikerne måtte ha hansker, balaklava og undertøy sertifisert av SFI. Inntil da måtte bare den som fylte drivstoff ha slike plagg.

Nakkekrage 
Siden 2008 har mange mange bilsportorganisasjoner godkjent nakkebeskyttere i henhold til standarden SFI Foundation Specification 38.1, som i starten inkluderte HANS-krager og Hutchens-seler. Fra 2009 gjorde FIA HANS-kragen påbudt i internasjonale løp, og noen år etterpå ble dette krav i det meste av bilracing. Hutchens-seler er stort sett ikke godkjent lengre.

Referanser 

Bilsport
Internasjonale ikke-statlige organisasjoner